Lieta C‑541/15

Tiesvedībā, ko ir uzsācis Mircea Florian Freitag

(Amtsgericht Wuppertal lūgums sniegt prejudiciālu nolēmumu)

Lūgums sniegt prejudiciālu nolēmumu – Savienības pilsonība – LESD 21. pants – Brīva pārvietošanās un uzturēšanās dalībvalstīs – Valstspiederīgais, kuram vienlaikus ir viņa dzīvesvietas dalībvalsts un viņa dzimšanas dalībvalsts pilsonība – Uzvārda maiņa dzimšanas dalībvalstī, kas nav veikta pastāvīgās uzturēšanās laikā – Uzvārds, kas atbilst dzimtajam uzvārdam – Lūgums iekļaut šo uzvārdu dzīvesvietas dalībvalsts civilstāvokļa aktu reģistrā – Šī lūguma noraidīšana – Pamats – Uzvārds, kas nav iegūts pastāvīgās uzturēšanās laikā – Citu valsts tiesībās paredzētu procedūru, lai panāktu šī uzvārda atzīšanu, esamība

Kopsavilkums – Tiesas (otrā palāta) 2017. gada 8. jūnija spriedums

Savienības pilsonība – Tiesības uz brīvu pārvietošanos un uzturēšanos dalībvalstu teritorijā – Valsts regulējums, attiecībā uz personas uzvārda ierakstīšanas civilstāvokļa aktu reģistrā kārtību – Dalībvalsts atteikums atzīt sava valstspiederīgā, kuram ir arī citas dalībvalsts pilsonība, uzvārdu, kuru tas ir likumīgi ieguvis šajā citā dalībvalstī, tajā pastāvīgi neuzturoties, un kurš atbilst viņa dzimtajam uzvārdam – Nepieļaujamība – Robežas – Citu valsts tiesību normu, kas ļauj atzīt minēto uzvārdu, esamība

(LESD 21. pants)

LESD 21. pants ir jāinterpretē tādējādi, ka ar to netiek pieļauts, ka dalībvalsts civilstāvokļa aktu reģistrācijas nodaļa atsakās atzīt un ierakstīt civilstāvokļa aktu reģistrā uzvārdu, ko šīs dalībvalsts pilsonis ir likumīgi ieguvis citā dalībvalstī, kuras pilsonis viņš tāpat ir, un kas atbilst viņa dzimtajam uzvārdam, un šī [atteikuma] pamatā ir valsts tiesību norma, ar kuru tiesības prasīt šāda ieraksta izdarīšanu, iesniedzot paziņojumu civilstāvokļa aktu reģistrācijas nodaļā, ir pakļautas nosacījumam, ka šim uzvārdam ir jābūt iegūtam pastāvīgās uzturēšanās laikā šajā citā dalībvalstī, ja vien valsts tiesībās nepastāv citas normas, kas faktiski ļauj atzīt minēto uzvārdu.

No iedibinātās judikatūras izriet, ka, lai arī atbilstoši pašreizējam Savienības tiesību stāvoklim noteikumi par personas uzvārda atveidošanu civilstāvokļa aktos ir dalībvalstu kompetencē, tomēr tām, īstenojot šo kompetenci, ir jāievēro Savienības tiesības, it īpaši LESD tiesību normas attiecībā uz katram Savienības pilsonim atzīto brīvību pārvietoties un uzturēties dalībvalstu teritorijā (spriedumi, 2003. gada 2. oktobris, Garcia Avello, C‑148/02, EU:C:2003:539, 25. punkts; 2008. gada 14. oktobris, Grunkin un Paul, C‑353/06, EU:C:2008:559, 16. punkts; 2010. gada 22. decembris, Sayn‑Wittgenstein, C‑208/09, EU:C:2010:806, 38. un 39. punkts; 2011. gada 12. maijs, Runevič‑Vardyn un Wardyn, C‑391/09, EU:C:2011:291, 63. punkts, kā arī 2016. gada 2. jūnijs, Bogendorff von Wolffersdorff, C‑438/14, EU:C:2016:401, 32. punkts).

Šajā ziņā, lai tādu regulējumu kā Vācijas regulējums attiecībā uz uzvārdu, aplūkojot to kopumā, varētu uzskatīt par saderīgu ar Savienības tiesībām, ir nepieciešams, lai noteikumi vai iekšējā procedūra, kas ļauj iesniegt pieteikumu par uzvārda maiņu, nepadarītu neiespējamu vai pārmērīgi grūtu ar LESD 21. pantu piešķirto tiesību īstenošanu. Principā no Savienības tiesību viedokļa nav lielas nozīmes tam, kāda ir valsts tiesību norma vai iekšējā procedūra, saskaņā ar kuru prasītājs var īstenot savas tiesības attiecībā uz uzvārdu.

Tā kā nepastāv Savienības tiesiskais regulējums jautājumā par uzvārda maiņu, katras dalībvalsts iekšējā tiesību sistēmā ir jānosaka valsts tiesībās paredzētā kārtība, kam jānodrošina to tiesību aizsardzība, kuras privātpersonām ir piešķirtas ar Savienības tiesībām, tomēr, pirmkārt, šī kārtība nedrīkst būt mazāk labvēlīga par to, kas attiecas uz tiesībām, kuras izriet no iekšējās tiesību sistēmas (līdzvērtības princips), un, otrkārt, tā nedrīkst padarīt neiespējamu vai pārmērīgi grūtu to tiesību īstenošanu, kas izriet no Savienības tiesību sistēmas (efektivitātes princips) (skat. tostarp pēc analoģijas spriedumus, 2006. gada 12. septembris, Eman un Sevinger, C‑300/04, EU:C:2006:545, 67. punkts; 2014. gada 3. jūlijs, Kamino International Logistics un Datema Hellmann Worldwide Logistics, C‑129/13 un C‑130/13, EU:C:2014:2041, 75. punkts, kā arī 2017. gada 8. marts, Euro Park Service, C‑14/16, EU:C:2017:177, 36. punkts).

(skat. 33., 41., 42. un 47. punktu un rezolutīvo daļu)